b'\n_START_ARTICLE_\nKubed\n_START_SECTION_\nOpis vasi\n_START_PARAGRAPH_\nKubed le\xc5\xbei na nadmorski vi\xc5\xa1ini 240 m, na skrajnem severovzhodu \xc5\xa0avrinskega gri\xc4\x8devja, kjer se stikata fli\xc5\xa1ni in kra\xc5\xa1ki svet. Vas obdaja na severu kra\xc5\xa1ka vzpetina Kra\xc5\xa1ca, ki je visoka 272 m, na zahodni strani pa fli\xc5\xa1ni hrbet z vrhom imenovanim Kubejsko Vardo, ki meri 390 m. Vas je oddaljena od Kopra za dobrih 16\xc2\xa0km. V njej prebiva 165 prebivalcev. Doma\xc4\x8dini svoj kraj imenujejo kar \xc2\xbb\xc4\x8cubed\xc2\xab. Hi\xc5\xa1e so v nizih razporejene na prisojnem podro\xc4\x8dju pod kra\xc5\xa1ko vzpetino Gradom. Ta vzpetina je najbolj znana po ohranjenem delu srednjeve\xc5\xa1ke utrdbe. Zgradil jo je Ulrich Weimarski, saj je fevdalnim gospodarjem omogo\xc4\x8dala nadzorovanje trgovskih poti med celino in primorjem. \xc4\x8cisto na robu gri\xc4\x8da, na katerem le\xc5\xbei Kubed, stoji srednjeve\xc5\xa1ka cerkev sv. Florijana, ki izhaja iz leta 1860. V bli\xc5\xbeini cerkve, stoji zvonik iz belega kra\xc5\xa1kega kamna, peterokrake oblike, slu\xc5\xbeil je obrambnim namenom, saj so se tukaj skrivali ljudje pred Uskoki in Turki, ki so v na\xc5\xa1e kraje udirali v 15. in 16. stoletju. Peterokotni obrambni stolp so spremenili v zvonik leta 1833.\n_START_SECTION_\nZgodovina\n_START_PARAGRAPH_\nKubed je bil prvi\xc4\x8d omenjen \xc5\xbee v letu 1067 in sicer v darilni pogodbi, s katero je kralj Henrik IV. podaril vas Kubed freisin\xc5\xa1ki \xc5\xa1kofiji. Od 13. stoletja dalje je bila vas del pomembnega obrambnega pasu, ki je obdajal koprsko ozemlje]. V 15. stoletju so ga Bene\xc4\x8dani \xc5\xa1e utrdili za potrebe obrambnega tabora, imenovanega ka\xc5\xa1tel._NEWLINE_V Kubedu so 7. avgusta 1870 pripravili tabor, katerega organizator in pobudnik je bil Franjo Ravnik, mesto predsednika tabora pa je dobil Karel Lavri\xc4\x8d. Tokrat je okoli 4000 Istranov zahtevalo Zedinjeno Slovenijo, zahtevali so uvedbo slovenskega jezika v \xc5\xa1olah in uradih, zni\xc5\xbeanje davkov ter da bi v koprskem okolju zgradili slovensko glavno \xc5\xa1olo. Po 14 letih od takrat je vas dobila svojo \xc4\x8ditalnico, 4 leta kasneje pa so ustanovili \xc5\xa1e Pevsko in bralno dru\xc5\xa1tvo, ki so ga poimenovali Skala. _NEWLINE_Ob stoti obletnici nastanka Pevskega in bralnega dru\xc5\xa1tva Skala, je dru\xc5\xa1tvo iz Kubeda, imenovano Dru\xc5\xa1tvo za \xc5\xa1port, kulturo in razvoj vasi Skala, izdalo zbornik Kubed skozi dru\xc5\xa1tveno in posvetno \xc5\xbeivljenje, ki spominsko in dokumentarno predstavlja kroniko \xc5\xbeivljenja te istrske vasi._NEWLINE_\xc5\xa0ola je delovala \xc5\xbee od leta 1851 naprej, \xc4\x8deprav z ob\xc4\x8dasnimi prekinitvami vse do leta 1955. Kljub velikem fa\xc5\xa1isti\xc4\x8dnem nasilju se je kar dobro ohranjala slovenska beseda in pesem. V 104 letih delovanja \xc5\xa1ole se je zamenjalo kar 5 dr\xc5\xbeavnih tvorb, \xc5\xa1ola pa je vzgajala mlade u\xc4\x8dence v zavedne istrske va\xc5\xa1\xc4\x8dane. Leta 1900 je vas \xc5\xbee imela gostilne, torkljo in mlin v Mosti\xc5\xa1\xc4\x8dju na Ri\xc5\xbeani. Po letu 1909 je v vasi delovala tudi Kme\xc4\x8dka posojilnica in hranilnica. V Kubedu je \xc5\xbeivel znani poet slovenske Istre \xe2\x80\x93 Alojz Kocjan\xc4\x8di\xc4\x8d. Na ma\xc5\xa1i 4. julija 1937, ki jo je vodil on, se je zbralo kar 5000 ljudi._NEWLINE_Nemci so v vasi 2. oktobra 1943 po\xc5\xbegali 53 hi\xc5\xa1. Med NOB je v vasi delovala partizanska \xc5\xa1ola, kurirji pa so imeli stalno javko. V spomin padlim za svobodo so v Kubedu postavili dva spomenika. Enega so postavili leta 1948, drugega pa leta 1978, na katerega so vklesali rodoljubni stih, ki se glasi: \xc2\xbbV tej zemlji istrski ste pokopani junaki, Istri in svobodi vdani.\xc2\xab'